CELEX: 32014D0246
Language: ro
Date: 2014-04-28 00:00:00
Title: 2014/246/UE: Decizia de punere în aplicare a Comisiei din 28 aprilie 2014 privind recunoașterea cadrului juridic și de supraveghere al Argentinei ca fiind echivalent cu cerințele Regulamentului (CE) nr. 1060/2009 al Parlamentului European și al Consiliului privind agențiile de rating de credit  Text cu relevanță pentru SEE

3.5.2014   
            
            
               RO
            
            
               Jurnalul Oficial al Uniunii Europene
            
            
               L 132/68
            
         DECIZIA DE PUNERE ÎN APLICARE A COMISIEI
   din 28 aprilie 2014
   privind recunoașterea cadrului juridic și de supraveghere al Argentinei ca fiind echivalent cu cerințele Regulamentului (CE) nr. 1060/2009 al Parlamentului European și al Consiliului privind agențiile de rating de credit
   (Text cu relevanță pentru SEE)
   
      (2014/246/UE)
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1060/2009 al Parlamentului European și al Consiliului din 16 septembrie 2009 privind agențiile de rating de credit (1), în special articolul 5 alineatul (6),
   întrucât:
   
               (1)
            
            
               La 22 octombrie 2012, Comisia a acordat un mandat Autorității Europene pentru Valori Mobiliare și Piețe (ESMA), solicitând avizul acesteia în legătură cu evaluarea tehnică a cadrului juridic și de supraveghere al Argentinei pentru agențiile de rating de credit (agențiile de rating).
            
         
               (2)
            
            
               În avizul tehnic emis la 31 mai 2013 și în actualizarea avizului tehnic emisă la 18 decembrie 2013, ESMA a precizat că, din perspectiva efectelor sale, cadrul juridic și de supraveghere al Argentinei pentru agențiile de rating de credit este comparabil cu cel prevăzut în Regulamentul (CE) nr. 1060/2009.
            
         
               (3)
            
            
               În temeiul articolului 5 alineatul (6) paragraful al doilea din Regulamentul (CE) nr. 1060/2009, trebuie îndeplinite trei condiții pentru ca un cadru juridic și de supraveghere al unei țări terțe să poată fi considerat echivalent cu cerințele regulamentului respectiv.
            
         
               (4)
            
            
               Conform primei condiții, agențiile de rating din țări terțe trebuie să facă obiectul autorizării sau înregistrării și să fie supuse în permanență unei supravegheri și unor controale eficace. Cadrul juridic și de reglementare al Argentinei este în vigoare din 1992. Acesta a fost revizuit și consolidat recent, fiind format în prezent din următoarele acte, toate în vigoare: Legea nr. 26.831 („Legea privind piețele de capital”), adoptată la 29 noiembrie 2012 și completată prin Decretul nr. 1023/13 din 29 iulie 2013, care stabilește principiile generale cu privire la piețele de capital din Argentina, inclusiv principiile la nivel înalt care trebuie aplicate de agențiile de rating, și reglementările de punere în aplicare ale Comisiei Naționale a Valorilor Mobiliare (Comision Nacional de Valores, CNV), care au fost adoptate prin Rezoluția generală nr. 622/2013. De asemenea, agențiile de rating trebuie să respecte toate dispozițiile Codului de conduită al Organizației Internaționale a Reglementatorilor de Valori Mobiliare (IOSCO). În conformitate cu acest cadru de reglementare, agențiile de rating trebuie să fie înregistrate și sunt supravegheate în permanență de CNV. Legea nr. 26.831 stabilește competențele de supraveghere și de sancționare ale CNV. Aceasta are competența de a efectua inspecții și investigații care vizează persoane fizice sau juridice, aflate sub autoritatea sa de supraveghere, de a solicita ajutorul autorităților de aplicare a legii, de a iniția acțiuni în instanță, precum și de a raporta infracțiuni. CNV efectuează, de două ori pe an, inspecții documentare și la fața locului care vizează fiecare agenție de rating înregistrată. În cazul încălcării dispozițiilor aplicabile, CNV poate impune sancțiuni, cum ar fi amenzi sau interdicția, pentru o perioadă de cel puțin cinci ani, de a desfășura activități în funcția de director, administrator, auditor sau membru al comitetului de rating. De asemenea, CNV poate aplica o suspendare temporară sau definitivă a persoanelor responsabile și poate retrage înregistrarea sau autorizația agențiilor de rating. CNV publică, pe site-ul său internet, un registru privind cazurile de aplicare a legislației, în care se precizează data la care sunt inițiate cazurile, decizia finală la care s-a ajuns și sancțiunile impuse. Acordul de cooperare încheiat între ESMA și CNV prevede schimbul de informații cu privire la măsurile de control și de supraveghere adoptate împotriva agențiilor de rating transfrontaliere. Pe această bază, ar trebui să se considere că agențiile de rating din Argentina fac obiectul unor cerințe de înregistrare echivalente cu cele prevăzute în Regulamentul (CE) nr. 1060/2009, că dispozițiile privind supravegherea și controlul agențiilor de rating în Argentina se aplică efectiv și că se asigură respectarea acestora.
            
         
               (5)
            
            
               Conform celei de a doua condiții, agențiile de rating din țara terță sunt supuse unor norme obligatorii din punct de vedere juridic care sunt echivalente cu cele prevăzute la articolele 6-12 și în anexa I la Regulamentul (CE) nr. 1060/2009, cu excepția articolelor 6a, 6b, 8a, 8b, 8c și 11a, precum și a punctului 3 litera (ba) și a punctelor 3a și 3b din secțiunea B a anexei I la regulamentul respectiv. Atunci când se evaluează îndeplinirea acestei condiții trebuie să se acorde atenția cuvenită articolului 2 alineatul (1) din Regulamentul (UE) nr. 462/2013 al Parlamentului European și al Consiliului (2) în ceea ce privește data de punere în aplicare a anumitor dispoziții din Regulamentul (CE) nr. 1060/2009. Cadrul juridic și de supraveghere al Argentinei impune agențiilor de rating obligația de a fi conduse de un consiliu de administrație, responsabil de asigurarea administrării corecte și prudente a agenției de rating, de garantarea independenței în desfășurarea activităților de rating, precum și de identificarea, gestionarea, divulgarea și eliminarea în mod corespunzător a conflictelor de interese. În acest sens, agențiile de rating trebuie să adopte proceduri organizaționale și administrative adecvate și eficiente, precum și să prezinte și să păstreze, cu ajutorul Autostrăzii privind informațiile financiare (Autopista de la informacion financiera), informații privind conflictele de interese existente și potențiale în legătură cu membrii comitetului de rating, membrii consiliului de administrație, directorii și angajații. Agențiile de rating trebuie să instituie și să mențină un departament permanent și eficient de verificare a conformității, care să acționeze în mod independent și să fie subordonat direct consiliului de administrație. În ceea ce privește procesele și procedurile organizaționale, cadrul juridic și de supraveghere al Argentinei conține norme detaliate privind externalizarea, ținerea evidențelor și confidențialitatea. Agențiile de rating trebuie să efectueze o revizuire a metodologiilor, modelelor și ipotezelor principale de rating cel puțin o dată pe an, precum și să își monitorizeze și să își revizuiască ratingurile cel puțin de patru ori pe an. Cadrul Argentinei cuprinde o gamă largă de cerințe în materie de informare cu privire la ratingurile de credit și la activitățile de rating, cum ar fi utilizarea obligatorie a categoriilor de rating, obligația ca ratingurile de credit să fie publicate imediat după deliberarea comitetului de rating și pentru toate ratingurile, precum și obligația ca rapoartele de rating să fie transmise spre publicare pe site-ul de internet al CNV, cu ajutorul Autostrăzii privind informațiile financiare. Prin urmare, cadrul juridic și de supraveghere al Argentinei ar trebui să aibă aceleași efecte ca și Regulamentul (CE) nr. 1060/2009 în ceea ce privește gestionarea conflictelor de interese, procesele organizaționale și procedurile pe care agențiile de rating trebuie să le instituie, calitatea ratingurilor și a metodologiilor de rating, publicarea ratingurilor de credit și publicarea cu titlu general și în mod periodic a informațiilor cu privire la activitățile de rating de credit. Ca atare, cadrul prevede o protecție echivalentă în termeni de integritate, transparență, bună guvernanță a agențiilor de rating și fiabilitate a activităților de rating de credit.
            
         
               (6)
            
            
               Conform celei de a treia condiții, regimul de reglementare al țării terțe trebuie să împiedice intervenția autorităților de supraveghere și a altor autorități publice din țara terță respectivă asupra conținutului ratingurilor de credit și asupra metodologiilor. CNV este un organism administrativ și, prin urmare, face obiectul Legii privind procedura administrativă, și anume Legea 19.549 din 3 aprilie 1972. CNV ia măsuri prin intermediul unor acte administrative, în limita competențelor sale delegate. În măsura în care se poate stabili cu siguranță, nu există nicio dispoziție legală prin care CNV sau orice altă autoritate publică să fie abilitată să influențeze conținutul ratingurilor de credit sau metodologiile de rating.
            
         
               (7)
            
            
               În lumina factorilor analizați, condițiile prevăzute la articolul 5 alineatul (6) al doilea paragraf din Regulamentul (CE) nr. 1060/2009 pot fi considerate ca fiind îndeplinite de cadrul juridic și de supraveghere al Argentinei pentru agențiile de rating de credit. Prin urmare, cadrul juridic și de supraveghere al Argentinei pentru agențiile de rating de credit trebuie să fie considerat echivalent cu cadrul juridic și de supraveghere instituit de Regulamentul (CE) nr. 1060/2009. Comisia, informată de ESMA, ar trebui să continue să monitorizeze evoluția cadrului juridic și de supraveghere al Argentinei pentru agențiile de rating de credit și îndeplinirea condițiilor pe baza cărora a fost luată prezenta decizie.
            
         
               (8)
            
            
               Măsurile prevăzute de prezenta decizie sunt conforme cu avizul Comitetului european pentru valori mobiliare,
            
         ADOPTĂ PREZENTA DECIZIE:
   Articolul 1
   În sensul articolului 5 din Regulamentul (CE) nr. 1060/2009, cadrul juridic și de supraveghere aplicabil agențiilor de rating de credit care este în vigoare în Argentina este considerat echivalent cu cerințele Regulamentului (CE) nr. 1060/2009.
   Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 28 aprilie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 302, 17.11.2009, p. 1.
   
      (2)  Regulamentul (UE) nr. 462/2013 al Parlamentului European și al Consiliului din 21 mai 2013 de modificare a Regulamentului (CE) nr. 1060/2009 privind agențiile de rating de credit (JO L 146, 31.5.2013, p. 1).